ຝຣັ່ງ ເລີ້ມປະຕິບັດການ ທາງພາກພື້ນດິນ ໃນມາລີ (ສະໄລດ໌)
ລັດຖະມົນຕີ​ປ້ອງ​ກັນ​ປະ​ເທດ​ຝຣັ່ງ ທ່ານ Jean-Yves Le Drian ກ່າວ​ວ່າ ການ​ສູ້​ລົບ​ຢູ່​ໃນ​ມາລີ​ແມ່ນ​ຈະ ”​ຍາວນານ” ​
ກອງທະຫານຝຣັ່ງໄດ້ເລີ້ມປະຕິບັດການທາງພາກພື້ນດິນ ຢູ່ ໃນປະເທດມາລີແລ້ວ ໂດຍໄດ້ເຄື່ອນກໍາລັງເຂົ້າໄປໃນເມືອງ Niono ຢູ່ທາງທິດໃຕ້ຂອງເຂດນຶ່ງ ທີ່ຖືກຍຶດເອົາເມື່ອຕົ້ນອາ ທິດນີ້ ໂດຍພວກຫົວຕໍ່ສູ້ອິສ ລາມ ທີ່ຄວບຄຸມພາກເໜືອຂອງ ປະເທດຢູ່ນັ້ນ ລັດຖະມົນຕີປ້ອງກັນປະເທດຝຣັ່ງ ທ່ານ Jean-Yves Le Drian ກ່າວວ່າ ການສູ້ລົບຢູ່ໃນມາລີແມ່ນຈະ ”ຍາວນານ” ແລະວ່າ ທະຫານ ຂອງທ່ານ ພວມເຄື່ອນກໍາລັງອອກຈາກນະຄອນຫລວງ ມຸ້ງໜ້າໄປຍັງ ເຂດທີ່ພວກກະບົດຍຶດຄອງຢູ່ ຜູ້ສື່ຂ່າວວີໂອເອ ນາງ Anne Look ກໍກ່າວວ່າ ລົດຖັງຂະບວນນຶ່ງໄດ້ເຄື່ອນອອກຈາກນະຄອນຫລວງບາມາໂກ ໄປ ໃນວັນອັງຄານວານນີ້ ໂດບມຸ້ງໜ້າໄປທາງທິດເໜືອ ຝຣັ່ງໄດ້ສົ່ງທະຫານໄປຍັງມາລີເທື່ອທໍາອິດ ໃນວັນສຸກອາທິດແລ້ວນີ້ ຕາມຄໍາຮ້ອງຂໍຂອງລັດຖະບານຮັກສາການຊົ່ວຄາວຂອງມາລີ ແລະກໍຍັງສືບຕໍ່ລໍາລຽງອຸບປະກອນຕ່າງໆເຂົ້າໄປ ເພື່ອຮັບໃຊ້ກອງກໍາລັງທີ່ ຈະມີຈໍານວນພົນຮອດ 2 500 ຄົນໃນທີ່ສຸດ ລັດຖະບານຝຣັ່ງກ່າວວ່າ ທະຫານຝຣັ່ງຈະຢູ່ທີ່ນັ້ນ ຈົນກ່ວາສະຖານນະການໃນມາລີຈະທຸ່ນທ່ຽງ ຄາດກັນວ່າໄນຈີເຣຍ ຈະສົ່ງທະຫານ 190 ຄົນ ໄປຍັງມາລີໃນວັນພຸດມື້ນີ້ ອັນເປັນສ່ວນນຶ່ງຂອງທະຫານທີ່ໄນຈີເຣຍໄດ້ຮັບປາກວ່າ ຈະສົ່ງ ໄປປະກອບສ່ວນໃນກອງກໍາລັງ ຈໍານວນ 3 300 ຄົນ ຂອງກຸ່ມປະເທດອາຟຣິກາຕາເວັນຕົກ ທີ່ສະຫະປະຊາຊາດໄດ້ອະນຸມັດໃຫ້ສົ່ງເຂົ້າໄປໃນມາລີ ເພື່ອຊ່ວຍປາບພວກກະບົດອິສລາມນັ້ນ